寄臥雲先生
作者：黄裳
朝代：宋

paragraphs: 臥雲先生由內觀，謂使妻子忘我難。
顧予且不自有父，安得有汝爲悲歡。
武林溪上乃所寄，今且幾歲無往還。
源頭流水去復去，落花繽紛春屢殘。
秦人漢世不須問，寂然自在桃花灣。
嵩嶽遊人忽相逐，羣碧插空三十六。
漁人不見空懷想，路迷山口今誰訪。
幾時行，幾時歸。
本無行止吾何疑，豈將眼力隨塵機。
行亦可，歸亦可。
長沮桀溺非通道，此生未必山中老。